Papersnake/gushiwen huggingface dataset:
偶书示族弟大衷
潘真惠（明代）

来鹤林中醉中醺，梦残池草更思君。芸窗想有梨花雨，细数年光去几分。
武林山十咏·炼丹井
梅询（宋代）

仙翁道未成，栖神在岩石。
酌彼山下泉，穷年炼金液。
洞阴春始绿，苔甃秋涵碧。
细慕不可期，凭栏望岛舄。
义牯
释德洪（宋代）

快山山浅亦有虎，时时妥尾过行路。一竖地坐牧两牯，以箠捶地不知顾。

虎搏竖如鹰搦兔，两牯来奔虎弃去。回往荷庠挨老树，牯相喘视同守护。

虎竟不能得此竖，竖虽不救牯无负。一村嚣传共鸣鼓，而虎已逃不知处。

嗟乎异哉两大武，高义可与贯高伍。令走仁义名好古，临事真情乃愧汝。

此事可信文公语，为君落笔敏风雨。
千年调·左手把青霓
辛弃疾（宋代）

开山径得石壁，因名曰苍壁。事出望外，意天之所赐邪，喜而赋。

左手把青霓，右手挟明月。吾使丰隆前导，叫开阊阖。周游上下，径入寥天一。览玄圃，万斛泉，千丈石。
钧天广乐，燕我瑶之席。帝饮予觞甚乐，赐汝苍壁。嶙峋突兀，正在一丘壑。余马怀，仆夫悲，下恍惚。
寿赵守
辛弃疾（宋代）

天孙锦字织云烟，来向红尘了世缘。
前去中秋犹十日，后来甲子更千年。
墙南竹韵调琴谱，堂北萱香载酒船。
且与剪圭旧约，不妨却伴橘中仙。
三月二十八日书怀
田锡（宋代）

惜春将尽自徘徊，巷馆残阳户半开。
芳树更无莺舌语，故巢空菜燕妲来，
音书杜绝家千里，愁愤消磨酒一杯。
地狭长沙何所适，行谣方忆摘杨梅。
送友人游江南
耿湋（唐代）

远别悠悠白发新，江潭何处是通津，潮声偏惧初来客，

海味唯通久住人。漠漠烟光前浦晚，青青草色定山春。

汀洲更有南回雁，乱起联翩北向秦。
太常引 其二
佚名（宋代）

江梅开似蕊珠宫。报桃李、又春风。蓦岫看前峰。待摘取、横斜盏中。

魏林楚岭，素妆清绝，不与众芳同。和月映帘栊。羡几点、施朱太红。
读傅公他诗感书其后
吴雯（清代）

苦节孤生竹，哀弦寡女丝。感君迸泪处，是我断肠时。

不死翻成恨，多愁祇益悲。长饥忍薇蕨，高义北堂知。
别孙子真
郝文珠（明代）

江左多名彦，惟君独擅奇。
兴公山入赋，摩诘画兼诗。
地忆重游处，人怜再晤时。
分携且莫恨，千载托心期。
茅津晚渡
元·王翰（元代）

峡束春涛万丈深，唤船人立石岩阴。
棹声欸乃连山应，旗影悠扬隔水深。
宿雨乍收山积翠，夕阳倒射浪浮金。
南来北去人空老，浩浩东流无古今。
钧爱亭
韦骧（宋代）

簿领支离每竞辰，退思当亦在吾民。抑扶为术如偏取，字养存心固一均。

杖履数来消径藓，笙歌久阕聚梁尘。天公岂复遗疏拙，风月随时不负人。
喜迁莺·商颷轻透
赵长卿（宋代）

商颷轻透。动帘幕飞梧，乱飘庭甃。瑞气氤氲，沈檀初爇，烟喷宝台金兽。黄花美酒。天教占得，先他时候。诞元老，庆有声，此夕降生华胄。欢笑。宜称寿。弦管鼎沸，宫商方频奏。满捧瑶卮，华堂歌舞，拍转金钗斜溜。朱颜绿鬓，殷勤深愿，镇长如旧。叹滨海，道难留，指日荣迁飞骤。
季冬梅花未放
叶颙（元代）

么凤迹难寻，寒蜂恐爽盟。暗香犹髣髴，疏影不分明。

南国春仍浅，西湖雪屡晴。师雄空入梦，和靖最关情。
八月七日夜省直苦雨三首 其一
司马光（宋代）

夜色槐阴重，雨声官舍寒。野农安敢问，环堵未能完。

尽日流云度，何时大块乾。正愁开霁晚，霜雾满红栏。
凤州歌 其二
汪元量（宋代）

去路迢迢入两当，三千三百到华阳。黄花川上黄花驿，千百猿声断客肠。
赋得平秩南讹
弘历（清代）

申命传和叔，司时候火官。扶阳防往复，秩序验暄寒。

日永承轩纪，风薰待舜弹。恢炱咸自得，敷畅有馀欢。

黍坂云霏绿，榴蹊锦羃丹。民因人意遂，鸟革物情殚。

试仰时雍盛，方知福敛难。抚辰今古责，返己意靡安。
晚秋时菊盛开复有红葵一株作花次韵俨山学士 其一
严嵩（明代）

久客长安即似家，秋深开遍一庭花。幸逢枉驾同星聚，便儗携尊坐日斜。

兴到总宜挥藻翰，语阑因任落乌纱。菊芳兰秀俱堪爱，长为佳人感物华。
游灵芝僧房 其三
黄裳（宋代）

翠栏清浅柳如帷，帷外烟光远可窥。夜榻晚窗谁是伴，暑风秋月最相宜。
谒金门（陪苏子重诸友饮东山）
程垓（宋代）

乌帽侧。行遍杏花春色。野意青青分陇麦。人家烟水隔。

春事莫青行客。弹指青梅堪摘。醉倚暮天江拍拍。雨晴沙路白。
三伏暑甚七月八日立秋是日风作凉爽炎酷顿消
张耒（宋代）

西风吹淡白，窗户含凄清。
炎凉一朝变，徂暑逝不停。
山堂晓潇洒，病叟巾褐轻。
平时干云树，芳叶亦复零。
次韵马参议留别
叶梦得（宋代）

戎车百两去难攀，秣马前驱矢石间。析木旧津吞朔易，神都新令愯完颜。

传声已报连三捷，触热那辞冒百艰。束缚会看擒颉利，灰钉何待执戎蛮。

清谈一笑时能共，妙语千篇未可删。缓带且从黄阁老，峨冠行奉紫宸班。

分携坐叹虚悬榻，老病怀归祇故山。他日小舟能过我，万峰深处有柴关。
环璧轩为刘佥宪题
王称（宋代）

宪节依南纪，开轩得最幽。引泉窥蜃胍，凿地应龟谋。

团魄疑初堕，轮光讶未收。不随方沼合，宜傍月江流。

荷盖侵书幌，芹香点客裘。漫同瞻泮水，非是奠圆丘。

蒲谷生当异，琮璜势欲侔。奎文时贯户，云汉半藏陬。

色媚沉珠浦，辉联钓玉洲。探源穷妙理，观化仰前修。

映采回轺鹭，忘机狎野鸥。鉴容堪整佩，濯足诧垂钩。

槛俯花如笑，桥成木自樛。燕冲飞絮入，鱼噞乱萍浮。

润溥台前柏，声谐阼外璆。莹深瑕不染，光重价难酬。

才子誇神遇，群公事胜游。赋诗偕酌泂，载酒拟消愁。

凉思通规牖，清源得上游。悬车曾有约，挥棹倚高秋。
盂城晚眺
程玄辅（宋代）

高堞邗沟上，清秋夕眺中。
远烟千树碧，落日半湖红。
岁月空歌凤，音书久断鸿。
干戈正多事，何日到江东。
五言夜宴咏灯联句
颜真卿（唐代）

桂酒牵诗兴，兰釭照客情。 ——陆士修

讵惭珠乘朗，不让月轮明。 ——张荐

破暗光初白，浮云色转清。 ——颜真卿

带花疑在树，比燎欲分庭。 ——皎然

顾己惭微照，开帘识近汀。 ——袁高
醒心亭
段成己（金朝）

窗前流水玉泠泠，窗下高人酒半醒。唤省邯郸枕中梦，如看王湛案头经。

翛然自得天游趣，恍若那知地境灵。说似功名场上客，倦游时节一来听。
有怀青城雾中道友
陆游（宋代）

雪谷孤松自郁然，纷纷朝菌但堪怜。
坐更拂石芥城劫，时说开皇龙汉年。
淡煮藜羹天送供，闲拖藤杖地行仙。
共看王室中兴後，更约长安一醉眠。
春旱二首 其一
张耒（宋代）

大野拱连山，晴空转规日。青春散坱莽，积水中荡潏。

欣欣见群动，咄咄争涌出。滞留无好怀，风景独萧瑟。

离群与谁语，块坐守蓬荜。卮酒乐馀春，沉忧畏生疾。
大风雪中迪吉老寻余钟山二首 其二
释德洪（宋代）

万事信缘安乐法，一身随分实头禅。不知影草声前句，何似和衣粥后眠。
戏赠怡云平老
楼钥（宋代）

深山中拔出闲身，闹市里寻得静处。
相逢了白话三通，那个是末后一句。
不因闻所闻而来，不为见所见而去。
岭上白云君自怡，何时许得同龛住。
诗二首 其一
赵佶（宋代）

欲借嵯峨万仞崇，故将工巧状层峰。数寻苍色如烟合，一片盘根似藓封。

院宇接连常藉竹，池亭掩映却凭松。分明装出依岩寺，只欠清宵几韵钟。
富相公挽词五首 其一
范纯仁（宋代）

河岳神灵降，唐虞景运开。致君优圣域，跻俗在春台。

天上台星坼，人间梁木摧。霜风咽笳鼓，断续送馀哀。
吴江
陈尧佐（宋代）

平波渺渺烟苍苍，菰浦才熟杨柳黄。
扁舟系岸不忍去，秋风斜日鲈鱼乡。
泊鸭步
杨万里（宋代）

江流自在水风轻，云去天来半欲晴。
雨岸东西三十里，李花独树隔江明。
晓发
欧阳云（清代）

客路警残梦，离情赴早行。镫光欺晓色，人语壮鸡声。

云气日初动，麦苗风更清。劳筋不知倦，渐近是归程。
鲸背吟二十二首 其十八 探浅
宋无（元代）

探水行船逐步寻，忽逢沙浅便惊心。蓬莱近处更难遍，扬子江头浪最深。
训俭示康
司马光（宋代）

吾本寒家，世以清白相承。吾性不喜华靡，自为乳儿，长者加以金银华美之服，辄羞赧弃去之。二十忝科名，闻喜宴独不戴花。同年曰：“君赐不可违也。”乃簪一花。平生衣取蔽寒，食取充腹；亦不敢服垢弊以矫俗干名，但顺吾性而已。众人皆以奢靡为荣，吾心独以俭素为美。人皆嗤吾固陋，吾不以为病。应之曰：“孔子称‘与其不逊也宁固。’又曰‘以约失之者鲜矣。’又曰‘士志于道，而耻恶衣恶食者，未足与议也。’古人以俭为美德，今人乃以俭相诟病。嘻，异哉！”

近岁风俗尤为侈靡，走卒类士服，农夫蹑丝履。吾记天圣中，先公为群牧判官，客至未尝不置酒，或三行、五行，多不过七行。酒酤于市，果止于梨、栗、枣、柿之类；肴止于脯、醢、菜羹，器用瓷、漆。当时士大夫家皆然，人不相非也。会数而礼勤，物薄而情厚。近日士大夫家，酒非内法，果、肴非远方珍异，食非多品，器皿非满案，不敢会宾友，常量月营聚，然后敢发书。苟或不然，人争非之，以为鄙吝。故不随俗靡者，盖鲜矣。嗟乎！风俗颓弊如是，居位者虽不能禁，忍助之乎！

又闻昔李文靖公为相，治居第于封丘门内，厅事前仅容旋马，或言其太隘。公笑曰：“居第当传子孙，此为宰相厅事诚隘，为太祝奉礼厅事已宽矣。”参政鲁公为谏官，真宗遣使急召之，得于酒家，既入，问其所来，以实对。上曰：“卿为清望官，奈何饮于酒肆？”对曰：“臣家贫，客至无器皿、肴、果，故就酒家觞之。”上以无隐，益重之。张文节为相，自奉养如为河阳掌书记时，所亲或规之曰：“公今受俸不少，而自奉若此。公虽自信清约，外人颇有公孙布被之讥。公宜少从众。”公叹曰：“吾今日之俸，虽举家锦衣玉食，何患不能？顾人之常情，由俭入奢易，由奢入俭难。吾今日之俸岂能常有？身岂能常存？一旦异于今日，家人习奢已久，不能顿俭，必致失所。岂若吾居位、去位、身存、身亡，常如一日乎？”呜呼！大贤之深谋远虑，岂庸人所及哉！

御孙曰：“俭，德之共也；侈，恶之大也。”共，同也；言有德者皆由俭来也。夫俭则寡欲，君子寡欲，则不役于物，可以直道而行；小人寡欲，则能谨身节用，远罪丰家。故曰：“俭，德之共也。”侈则多欲。君子多欲则贪慕富贵，枉道速祸；小人多欲则多求妄用，败家丧身；是以居官必贿，居乡必盗。故曰：“侈，恶之大也。”

昔正考父饘粥以糊口，孟僖子知其后必有达人。季文子相三君，妾不衣帛，马不食粟，君子以为忠。管仲镂簋朱纮，山节藻棁，孔子鄙其小器。公叔文子享卫灵公，史鰌知其及祸；及戌，果以富得罪出亡。何曾日食万钱，至孙以骄溢倾家。石崇以奢靡夸人，卒以此死东市。近世寇莱公豪侈冠一时，然以功业大，人莫之非，子孙习其家风，今多穷困。其余以俭立名，以侈自败者多矣，不可遍数，聊举数人以训汝。汝非徒身当服行，当以训汝子孙，使知前辈之风俗云。
南康宴考试官致语口号
方岳（宋代）

庐山谁与主文盟，入得光芒北斗星。
笔可补天亲奏赋，芥如拾地久明经。
诸贤等是良眉白，五色难迷老眼青。
来岁不妨连举送，编排说定又彤庭。
游灌顶三首
舒坦（宋代）

万松偃蹇插云根，四面诸峰尽子孙。
日日飞烟云雾敛，不妨掌上看乾坤。
画菊
六十七（清代）

少年只爱繁华好，晚节方知冷淡香。数朵携归三径里，孤松相伴傲寒霜。
和单令九日二绝
胡寅（宋代）

爽气深秋彻九霄，凭高眼界迥寥寥。
凄风但可开黄菊，零露行庆到蓼萧。
拟韩吏部射训狐
梅尧臣（宋代）

黄昏月暗妖鸟鸣，尨然钝质麤豪声。
凭凶自异立屋角，潜事觜吻欲我惊。
岂知惯闻此丑狡，呼集鬼物夸阴狞。
夕盗鸡雏无畏避，曾遭弹射沉泥坑。
汝今病翼未甚愈，还作旧态侵平明。
阳乌曈曈出东海，照汝宜丧胆与精。
何为世人苦憎汝，汝常盗物资已荣。
傥有弓矢勿污辱，杀此非得去恶名。
养雏四三已相似，眼脑实异鸾皇生。
一朝车轮翅堕地，狐鼠入穴枭党烹。
题金相寺净照轩诗
辛弃疾（宋代）

净是净空空即色，照应照物物非心。
请看窗外一轮月，正在碧潭千丈深。
寄答刘君东孝廉时新刻乃族祖子高职方集成
胡应麟（明代）

邂逅长安握别年，清源一望路三千。双龙豫野偏藏匣，片鹢浔阳未放船。

玄草阁深天寂寞，赤松亭古地葱芊。当筵朗润真如玉，为忆冰清梦寐悬。
题曾氏山园十一咏 其九 梅沼
张栻（宋代）

寒梅只自芳，野水有馀清。山空岁云暮，妙意相发明。
寄旧友二首
宋伯仁（宋代）

微官宁得似穷儒，挽首逢迎气不舒。
便是伐薪能煮海，何如烧叶自观书。
半逢寒雨苕溪酒，一线西风震泽鱼。
但得此身无系束，江南有地着顽疏。
恸柳论
刘言史（唐代）

孀妻栖户仍无嗣，欲访孤坟谁引至。

裴回无处展哀情，惟有衣襟知下泪。
贞元末东院尝接事今西川武相公于兹…夏日即
窦群（唐代）

重轩深似谷，列柏镇含烟。境绝苍蝇到，风生白雪前。
弹冠惊迹近，专席感恩偏。霄汉朝来下，油幢路几千。
生日又二首
方回（元代）

畏途偶许玩余生，晚节尤难保令句。
一秃翁真韩长孺，五男儿可晋渊明。
凄风开户绵重着，漏雨溅应酬酒懒倾。
俗事沓来败人意，且须坚坐待天晴。
和钱启新先生丽泽堂即事
张梦时（明代）

伊席高谈立雪严，红炉点后若为添。六阴尽处堪观复，一线生时得益谦。

妙脱陈筌非墨守，直探玄奥是心占。先生象像惺千古，好共吾侪细细拈。
将赴南巴，至馀干别李十二
刘长卿（唐代）

江上花催问礼人，鄱阳莺报越乡春。

谁怜此别悲欢异，万里青山送逐臣。
人月圆·伤心莫问前朝事
倪瓒（元代）

伤心莫问前朝事，重上越王台。鹧鸪啼处，东风草绿，残照花开。
怅然孤啸，青山故国，乔木苍苔。当时明月，依依素影，何处飞来？
题琅邪上方
顾况（唐代）

东晋王家在此溪，南朝树色隔窗低。

碑沈字灭昔人远，谷鸟犹向寒花啼。
雪中同赵仓从之泛舟饯钱宪文季酒中剧谈汉事
曹彦约（宋代）

冬序玄以冥，闭塞乃共职。
巧作六花飞，与天为粉泽。
初舞若狂然，既定稍真积。
坐令宇宙间，万象变颜色。
霜肃特加厚，月皎更留迹。
晚节答造化，有此足清白。
今日此何日，双橹鸣大舶。
清溪照红妆，醴酒障行客。
莫言山水兴，萧散竟何益。
莫作儿女恋，黯然空戚戚。
有诏起闻人，意远理可即。
王所切经纶，言路倚忠直。
锄梃弄湘南，铁甲泠河北。
仓廪竭江外，蒙袂窘朝籴。
隐忧关念虑，闲暇已逼仄。
忽作一尺围，此事费紬绎。
先生持论高，践履我所识。
酒酣技已痒，汉事多发擿。
仲舒智似愚，纾缓却端的。
公孙巧乃拙，迎合屡倾侧。
缟衣纷陆离，见岘立消释。
惟有真实在，拍拍满胸臆。
雄辩醉得醒，温言寒褪力。
谁知百丈外，霏悄散珠璧。
须臾鼎分袂，眷恋语离席。
稿师与徒御，酥酷在肘腑。
此行朝雪宫，忧乐任指摘。
表沴戒袤丈，呈瑞伫盈尺。
勿棹子猷船，忽穿东郭屐。
高卧更何为，精神见肝膈。
归来情绪恶，胶舟隐沙砾。
辗转意悠哉，隐几不能息，
明年兆多黍，今年滋宿麦。
我居官得禄，我去家可食。
俯仰足欢颜，广厦庇仁宅。
想见燮调人，谠议进君德。
先生训故考，微小发幽赜。
七篇粗可意，馀子无为役。
持此力行之，愿以间谗慝。
盛哉孔孟心，万世信经籍。
雪作
张纲（宋代）

朔风吹雪应嘉时，蔌蔌空庭静夜知。岁稔不须占瑞谍，家贫尤喜映书帷。

花虽无艳难争巧，舞不成行也自奇。病起老翁迷眼界，寒窗呵笔强裁诗。
贺新郎·为周□□新婚赋，周先有姬
陆震（清代）

此日饶佳趣。正风流，周郎年少，小乔嫁与。共说名媛工翰墨，何止才能咏絮。

应魄煞、谢家娇女。纵遇仙郎才更健，倚香奁、亟索催妆句。

肯容易，登车去。

良宵上客簪缨聚。正当筵、灯红如昼，酒浓于乳。遮莫狂奴逢此夕，醉倚帘栊深处。

还戏傍、红窗低诉。佳婿从来怜小妇，蹙双蛾、定惹深闺妒。

谁许汝，先偷娶。
燕雀二首
李覯（宋代）

绣户珠帘见最频，暖来寒去但安身。
翟公门下时飞入，全胜交情斗顿人。
感事二首 其二
张耒（宋代）

自古衣食勤，物生无时閒。春耕望时雨，厚土常苦乾。

举头呼天公，天远安得闻。幸此中夜雨，潇潇洒中田。

天人两异情，相值良独难。水旱与丰年，由来皆偶然。

愚夫苦多怨，智士即而安。我歌宁独此，万事一嗟叹。
满庭芳（寿曾两府）
姜特立（宋代）

丹染吴枫，青环越岫，镜天霁色凝鲜。华堂珊佩，非务拥神仙。天凝澄清海岳，亲曾授黄石奇编。兴王略，智名俱泯，功业妙难言。翩翩。真迥立，香飘绣衮，色映貂蝉。有清诗千首，美酒如川。长与嫦娥共约，放冰轮，今夕先圆。中秋月，从今屈指，更借一千年。
礼石霜慈明大师塔
释智愚（宋代）

水绕山围狮子窟，赫赫金毛从此出。野犴既死狐兔悲，天下丛林闹聒聒。

我来不敢重步行，森严匝匝清风生。三拜无言出门去，烟笛一声牛背横。
奉同尤延之提举庐山杂咏十四篇 其七 万杉寺
朱熹（宋代）

休沐聊命驾，驾言何所之。行寻庆云寺，想像昭陵时。

门前杉径深，屋后杉色奇。空山岁年晚，郁郁凌寒姿。

当年雨露恩，千载有馀滋。匠石不敢睨，孤标俨相持。

更启石室藏，仰瞻天像垂。愿以清净化，永为太平基。
亲征诏下朝野欢呼六首 其四
周紫芝（宋代）

汉业当于马上成，谩劳诸将久经营。庙堂早扈南阳驾，已为苍生洗甲兵。
睡起
陆游（宋代）

老怯年华速，闲知昼漏长。
已回酣枕梦，未过古匜香。
洗面宫眉绿，开茶带胯方。
山家风味在，虽病意差强。
庵中杂书
陆游（宋代）

茅茨一室有余乐，辙环四海谁知心？辍耕垄上鸿鹄志，长啸山中鸾凤音。
寄酬前人上巳日鉴湖即事三首 其一
赵抃（宋代）

禊饮已经佳节后，画船犹泛若耶滨。未还魏阙陪仙使，且向稽山作主人。

赓唱我知长引玉，恳归谁道苦思亲。鉴湖也似西湖好，两处风光一样春。
题山阴沈少牧绉绿山房印笺为黼臣作 其一
许传霈（清代）

女娲鍊石夺天工，散作丹砂落纸红。刻画本来臣独擅，壮夫何必陋雕虫。
水龙吟（雪霁登吴山见沧阁，闻城中箫鼓声）
翁元龙（宋代）

画楼红湿斜阳，素妆褪出山眉翠。街声暮起，尘侵灯户，月来舞地。宫柳招莺，水荭飘雁，隔年春意。黯梨云，散作人间好梦，琼箫在、锦屏底。

乐事轻随流水。暗兰消、作花心计。情丝万轴，因春织就，愁罗恨绮。昵枕迷香，占帘看夜，旧游经醉。任孤山、梨雪残梅，渐懒跨、东风骑。
暑夜
陆游（宋代）

毒暑弥三伏，微凉起二更。
月窗风竹乱，烟渚露荷倾。
寂寞借书读，清羸扶杖行。
无功耗官廪，太息负平生。
秋日即目用唐太宗爽气澄兰沼诗八句为题各赋一首 其四 菊散一丛金
弘历（清代）

饮泉仙致寿，布地佛称尊。风里香欺麝，阶前色夺萱。

松篁堪结友，蜂蝶早销魂。五柳非贫士，全胜金谷园。
道山宿直
陈与义（宋代）

离离树子鹊惊飞，独倚枯筇无限时。
千丈虚廊貯明月，十分奇事更新诗。
人间路绝窗扉语，天上云空阁影移。
遥想王戎烛下算，百年辛苦一生痴。
上巳会兴庆池二首 其二
韩琦（宋代）

兴庆池头三月三，柳如拖绶草如衫。禊觞临水筵相属，文鹢凌波尾竞衔。

花雨乱飞红扑蔌，峰螺遥耸碧崭岩。芳辰况任游人乐，不必低将席帽搀。
偈颂一百二十三首
释崇岳（宋代）

有解有结，虚空钉橛。
无解无结，咬著生铁。
二千年代错流传，天下衲曾无处雪。
雪不雪，崖崩石裂。
句
吴沆（宋代）

乱石分开急流水，群山拥出最高央。
怀胡侍郎邦衡
王十朋（宋代）

今世汲长孺，庐陵胡侍郎。孤忠一封事，千载两刚肠。

晚节逢明主，丹心契上苍。群儿巧相中，直道亦何伤。
再入城，宿张氏庄，早起，进退格
杨万里（宋代）

梦觉月如昼，误惊天欲明。
起吹松叶烬，自点臼花灯。
山轿已十里，谯门才四更。
脚根岂无火，须上也成冰。
感时二首 其一
晁说之（宋代）

衣冠迷鲁卫，食饮叹荆扬。夜雨思乡近，秋风客梦长。

莫言游帝所，要且狩河阳。丞相如求士，当求张子房。
白云堂
黄嗣先（宋代）

白云留客客不住，云在青山客归去。
回头惭愧清凉人，长共白云闲一处。
风雪二首
刘克庄（宋代）

持帚通樵径，搘筇过藓桥。
不知及门者，若个肯埋腰。
屏居北郊自秋涉冬绝省人事触绪有感吒之讽吟
程公许（宋代）

南山翠鬅鬙，四荔拱故宅。
采衣侍三寿，教爱如夙昔。
晓然一梦侍，无复万里隔。
了知恩爱缚，障我修行力。
亦尝勤遍参，渐欲空结习。
唐朝念绝攀援，自性非假借。
百千三昧门，惟此一事实。
持我问诸禅，少露真消息。
采桑子 昆仑山
王哲（金朝）

扶桑日出分明照，蓬岛相邻。若要亲亲。除是清闲只一身。

逍遥无事方能到，俯瞰迷津。炼就重绕，顶上孤峰现宝珍。
梅花喜神谱·大蕊八枝
宋伯仁（宋代）

高山流水音，泠泠生指下。
无与俗人弹，伯牙恐嘲骂。
古冢行
瞿佑（元代）

白杨风送棠梨雨，寒食原头哭伥鬼。
马医夏畦有子孙，岁岁犹能来作主。
孤坟三尺掩黄沙，多年白骨久无家。
妖狐穿穴狡兔伏，树死枝枯啼老鸦。
断碑仆地土花碧，当日争挥谀墓笔。
文字摧残读不成，牧儿占作摊钱石。
和叔夏水仙时见於宣卿坐上叔夏折一枝以归八
胡寅（宋代）

为花求偶岂全无，格与山礬姊弟如。
我已冥心芗泽观，何须江水对轩渠。
定风波 玉虚宗师十月二十八日诞，丁卯?
张雨（元代）

阁成后，拜镇南王赐衣之宠，喜而作歌漆点方瞳雪覆眉。鹤巢殿角与云齐。笑挈蓬莱三百丈。更向。白云层外着丹梯。步障诸峰霜似锦。借问。高寒那与世人知。杨子贤王新有教。淡染。高丽绫子制荷衣。
定林寺
家之巽（宋代）

十载浮云几变更，归来钟阜碧嶙峋。
早知山色无今古，只与青山作主人。
过藏矜道馆诗
王褒（两汉）

松古无年月，鹄去复来归。石壁藤为路，山窗云作扉。
雨夜
释斯植（宋代）

雨雪寒窗下，孤灯夜不眠。
衰残如旧日，荣达是何年。
已觉观书妄，方参入世缘。
存心在仁理，何必后人传。
闻袭美有亲迎之期因以寄贺
陆龟蒙（唐代）

梁鸿夫妇欲双飞，细雨轻寒拂雉衣。初下雪窗因眷恋，

次乘烟雉奈光辉。参差扇影分华月，断续箫声落翠微。

见说春风偏有贺，露花千朵照庭闱。
鹧鸪天
杨无咎（宋代）

蕙性柔情忒可怜。盈盈真是女中仙。披图一见春风面，携手疑中玳瑁筵。

挥象管，擘蛮笺。等闲写就碧云篇。风流意态犹难画，潇洒襟怀怎许传。
题赵承旨画中峰莲花吟图
释妙声（明代）

老禅宴坐红氍毹，心如莲花不著水。信口试作莲花吟，声落九州烟雨里。

吴兴学士开新图，集贤待制大字书。天生三老仍并世，邂逅一笑山如庐。

清河先生好事者，题封远寄草庵下。草庵老禅之子孙，白璧明珠喜盈把。

呜呼九原不可作，莲花如今亦冥漠。踞湖山顶望江南，青天飞来双白鹤。
登鼓山寺
郑阎（明代）

冠盖临清境，攀跻契夙心。悬崖宜远望，邃谷恣幽寻。

石径苍苔合，珠林古木阴。断烟行处湿，落叶坐来深。

秋色连云暝，钟声与日沈。不知沧海外，谁伴羽仙吟。
和奇父壁间留题
胡寅（宋代）

竹杖轻坚野服宽，岁寒庆得见苍官。
世情无限残霜叶，昨日青青今日丹。
游天衣寺
陆亘（唐代）

处世空旦夕，探幽放情志。长歌向闲云，引客游古寺。

秦山倚寥廓，高鸟下苍翠。凝阴向杉松，界法齐天地。

疏钟远僧舍，深殿有猿戏。警梵千溪中，真禅寂无二。

寒泉耸毛发，清露遣心累。省虑因悟非，劳神岂为贵。

起然静中见，觉了愚胜智。愿得栖烟霞，书之谢名利。
春词 其四
白玉蟾（宋代）

柳困花慵风力轻，脱襌衣裌过清明。唤晴唤雨鸠无准，飞去飞来燕有情。
宁国寺
洪适（宋代）

几日山南北，端期汗漫游。水痕秋雨过，竹色晓烟收。

宦海何时了，僧房为少留。却寻归去路，馀兴谩回眸。
丙申二月既望仲退再来山中意行谈旧送别怅望
徐端（清代）

梦中几度寻安道，也似当年泛剡回。
可是山中缘未断，又从云外寄诗来。
明堂庆成五首
任希夷（宋代）

芝房羽驾备通宵，昧爽天兴辇路遥。
原庙出游卑汉祀，太清先献踵唐朝。
冕旒穆穆升前殿，钟石锵锵达九霄。
谬忝侍臣分奏告，嘉觞肃荐偏宗祧。
和韦庶子远坊赴宴未夜先归之作兼呈裴员外
白居易（唐代）

促席留欢日未曛，远坊归思已纷纷。无妨按辔行乘月，

何必逃杯走似云。银烛忍抛杨柳曲，金鞍潜送石榴裙。

到时常晚归时早，笑乐三分校一分。
梦行小益道中
陆游（宋代）

榉柳林边候吏迎，血涂草棘虎纵横。
分明身在朝天驿，惟欠嘉陵江水声。
和尧夫打乖吟
吕希哲（宋代）

先生不是闭关人，高趣逍遥混世尘。
得志须为天下雨，放怀聊占洛阳春。
家无檐石宾常满，论极锱铢意始新。
任使终身卧安乐，一毫何费养天真。
生查子
周珽（清代）

径转翠屏开，一片荼蘼雪。不待晚妆成，自下香阶折。

莺是故园莺，月是当时月。谁分比来心，只觉看承别。
景德观枕流
白玉蟾（宋代）

寒泉泻破青山腹，青山不改寒泉绿。
幽人一心泉石心，倚溪著此数椽屋。
窗外飘喷万斛珠，枕边玲珑一片玉。
山涧金龙啸欲飞，涧底银蟾清可掬。
敲磬愁惊晓鹭眠，停经坐看昏鸦浴。
香浮茗雪滋肺腑，响入松涛震崖谷。
清净耳观绝弦琴，广长舌相无生曲。
客来坐此亦忘归，溪南溪北千竿竹。
次韵补之药名十绝 其八
李光（宋代）

才过天社又中秋，江子何时写我忧。风扫半天河海净，玄霜着物蜕蝉休。
赠瑞鹿莹老化缘铸钟
叶适（宋代）

寺寺檐花院院钟，谁人肯顾此山中。
待看窈窕廊阴里，拢袖疎槌答远风。
青衣道人罗尚简论予命宜退不宜进甚契鄙心连
周必大（宋代）

亦知磨蝎直身宫，懒访星官与历翁。
岂有虚名望苏子，谩令簸恶似韩公。
时清早退人谁肯，命薄当閒我自通。
破戒问君君会否，几人于此不相蒙。
青萝馆·其二
李攀龙（明代）

湖上高斋此一时，垂萝四面绕茅茨。
欲令何处红尘入，可道窥人片月疑。
色借古松成远势，意含幽石有馀姿。
空传蒋诩开三径，不遇裘羊那得知。
感旧四首末章盖思有以自广
陆游（宋代）

青城山里屏风叠太华峰头腰带?。
跨鹤横空吾欲去，九秋月露看青冥。
句 其四
范镇（宋代）

想像通恍惚，大木涵天风。
昔游诗十五首 其一
姜夔（宋代）

洞庭八百里，玉盘盛水银。长虹忽照影，大哉五色轮。

我舟度其中，晃晃惊我神。朝发黄陵祠，暮至赤沙曲。

借问此何处，沧湾三十六。青芦望不尽，明月耿如烛。

湾湾无人家，只就芦边宿。
十二月十九日饯别刘文潜运使明日书来云醉梦
周必大（宋代）

幽人门巷冷如冰，使节光华肯再登。
今夕青灯话三馆，明年何处说庐陵。
招陈生饭
周孚（宋代）

别甑炊香饭，吾方望子来。难从瘦筇觅，试著小诗催。

老语元谁听，幽怀始此开。虚庭伫明月，相与少徘徊。
偈一百二十首 其八
释怀深（宋代）

有问有答周遮，无言无说话堕。直饶顽石点头，争似归堂向火。
劳劳亭
马之纯（宋代）

谁把劳劳目此亭，从来于此送人行。
三杯别酒倾桑落，一曲离歌唱渭城。
此到伊边还几日，不知何日是归程。
分携更复凭高望，满目青山万叠横。
野步
陆游（宋代）

蝶舞蔬畦晚，鸠鸣麦野晴。
就阴时小息，寻径复微行。
村妇窥篱看，山翁拂席迎。
市朝那有此，一笑慰余生。
使北二首 其一
姜特立（宋代）

万里持哀使北荒，偶能成礼报君王。中原旧事成新恨，添得归来两鬓霜。
游玉泉 其一
朱翌（宋代）

坡陀石上大绅垂，踞石跏趺世虑微。奉引有春扶屐去，送归生月带星稀。

一时花木助欢笑，四顾风云入指挥。是日乃书惊蛰节，鸣蛙已傍小池归。
次前人越州鹿鸣宴
赵抃（宋代）

郡国秋闱吁俊辰，行修经治以名闻。芳筵缥缈开三岛，大乐諠哗彻五云。

高桂折香期月窟，祥星垂彩应天文。集英唱第麻衣脱，得志无忘贤使君。
自淮归浙东第六十一
文天祥（宋代）

北走惊险难，十步一回首。
碧海吹衣裳，挂席上南斗。
登粤王台
宋之问（唐代）

江上粤王台，登高望几回。南溟天外合，北户日边开。

地湿烟尝起，山晴雨半来。冬花采卢橘，夏果摘杨梅。

迹类虞翻枉，人非贾谊才。归心不可见，白发重相催。
颂古十首
释法薰（宋代）

百丈机先疾似风，巍巍独坐大雄峰。
要知奇特中奇特，明月难教下碧空。
閒居即事
王炎（宋代）

壮年多旅寓，晚岁遽鲴居。
伤往遂成赋，解嘲休著书。
经营惟种莳，来往但樵渔。
百念今灰冷，虽贫自晏如。
题弟纲举之奉仙之室曰小蓬莱
王迈（宋代）

吾祖有方平，曾与麻姑会。沧溟化为田，弹指五百岁。

又有仙人乔，神游八极外。朝舄作凫飞，世缘比蝉蜕。

寥寥千载后，之子得正派。风度亦可人，春秋况未艾。

朝搬紫河车，暮结飞霞佩。严事钟与吕，信心终不退。

经营白玉坛，肖象俨相对。四面来青山，献奇飞羽盖。

炉熏彻玉虚，剑水清尘界。琼笈阅千函，丹方探三昧。

谁谓三凫遥，近在吾境内。蓬莱若云小，孰能为之大。
句
王实之（宋代）

碧鸡金马非吾事，白鹭青原欠子诗。
玉烛新•读茀庵填词，寄王德威
沈谦（清代）

雨馀残暑退。记吹过鸾音，绛河垂地。篱花霜倒，新梅破、转眼小春天气。

金徽懒按，端只为思君憔悴。挑灯坐、手展新词，不知泪沾衣袂。

也思纵酒豪吟，待骏马翻蹄，苍鹰鞲臂。屡稀欢会。

奈愁在、两眉难讳。川途迢递。问何日兰舟重系。怕还是、十里莺啼，桃花又坠。
送人过卫州
杨巨源（唐代）

忆昔征南府内游，君家东閤最淹留。纵横联句长侵晓，

次第看花直到秋。论旧举杯先下泪，伤离临水更登楼。

相思前路几回首，满眼青山过卫州。
送道士
孟郊（唐代）

千年山上行，山上无遗踪。一日人间游，六合人皆逢。

自有意中侣，白寒徒相从。
秋日悬清光
陶拱（唐代）

秋至云容敛，天中日景清。悬空寒色净，委照曙光盈。

泫泫看弥上，辉辉望最明。烟霞轮乍透，葵藿影初生。

鉴下应无极，升高自有程。何当回盛彩，一为表精诚。
兰溪棹歌
戴叔伦（唐代）

凉月如眉挂柳湾，越中山色镜中看。
兰溪三日桃花雨，半夜鲤鱼来上滩。
对月寄同志
刘得仁（唐代）

霜满中庭月在林，塞鸿频过又更深。

支颐不语相思坐，料得君心似我心。
寄喻叔奇丈二首
赵蕃（宋代）

饮我长安酒，歌公亦好诗。
试思犹宿昔，忽念已差池。
要识园林好，何由杖履随。
有时观叙梦，亦复叹吾衰。
题余省仿林椿四季梅 其一 梅椿杜鹃
弘历（清代）

松竹参差处，韶华酝酿中。子规犹未识，啼怨口流红。
禅人写真求赞
释正觉（宋代）

一色功回，雷云冻开。
万机俱罢，风月转夜。
空空谷有神，欣欣木有春，
而今何处不分身。
燕衔泥
童冀（明代）

燕衔泥，年年飞向画梁栖。燕足犹悬旧时缕，华屋年年换新主。

犹年人作陌上尘，今人不见犹年春。海棠花开春雨歇，绿窗半掩珠帘揭。

十二阑干春昼迟，美人沉醉箫声咽。繁华一梦随飞烟，燕子归来如旧年。

昨日花开今日落，得意春风且行乐。花开花落年年春，行乐年年非旧人。

却羡茅檐旧时燕，主人岁岁长相见。
送张惟俭秀才入举
李嘉祐（唐代）

清秀过终童，携书访老翁。以吾为世旧，怜尔继家风。

淮岸经霜柳，关城带月鸿。春归定得意，花送到东中。
秋夜听业上人弹琴
齐己（唐代）

万物都寂寂，堪闻弹正声。人心尽如此，天下自和平。

湘水泻秋碧，古风吹太清。往年庐岳奏，今夕更分明。
菩提寺上方晚望香山寺寄舒员外
白居易（唐代）

晚登西宝刹，晴望东精舍。
反照转楼台，辉辉似图画。
冰浮水明灭，雪压松偃亚。
石阁僧上来，云汀雁飞下。
西京闹于市，东洛闲如社。
曾忆旧游无，香山明月夜。
离席合赋赠南剑教授盛复之之官 其七
范梈（元代）

跃马问入郭，解龟听报衙。江沙侵细竹，墙蔓覆疏花。

政不离书阁，吟应上钓槎。有怀当皓月，玉署听啼鸦。
初春遣兴三首始於志退休而终於惓惓许国之忠
陆游（宋代）

白发凄凉故史官，十年身不到长安。
即今天末吊形影，何日上长倾肺肝。
孤愤书成词激烈，五噫歌罢意卒酸。
此怀欲说无人共，安得相携素所欢。
送董判官
高适（唐代）

逢君说行迈，倚剑别交亲。
幕府为才子，将军作主人。
近关多雨雪，出塞有风尘。
长策须当用，男儿莫顾身。
谒麻衣祠
陈山泉（宋代）

雨晴泥路滑，杖履岂徒劳。
双桧塔前老，一峰天外高。
锡泉通殿砌。岩瀑起波涛。
欲问麻衣意，风林作怒号。
九华山 其九
王十朋（宋代）

曰华曰子数俱九，细看峰峦何许多。今古画工图不足，冠卿诗奈九华何。
送董崇相博士之任南雍
卢龙云（明代）

衣冠江左集群英，南浦仙槎壮远行。作吏风尘归上国，得师文学擅西京。

菁莪载育周多士，礼乐宁惭鲁两生。诏下石渠先论易，好陈交泰弼承明。
城南杂咏二十首·东渚
张栻（宋代）

团团凌风桂，宛在水之东。
月色穿林影，却下碧波中。
淮亭吟
徐彦伯（唐代）

贞寂虑兮淮山幽，怜芳若兮揽中洲。崩湍委咽日夜流，

孤客危坐心自愁。矧鹤唳兮风晓，复猿鸣兮霜秋。

熠耀飞兮蟋蟀吟，倚清瑟兮横凉琴。撷瑶芳兮吊楚水，

弄琪树兮歌越岑。山碕礒兮隈曲，水涓涟兮洞汨。

金光延起兮骤兴没，青苔竟兮绿蘋歇。

绿蘋歇兮凋朱颜，美人寂历兮何时闲，

君不见可怜桐柏上，丰茸桂树花满山。
偈颂二十一首
释智愚（宋代）

上元新节，处处烧灯，
都城巷陌，市廛邸店。
观者如堵，惟复灯来眼底，
眼到灯边。
渔舟歌
郭祥正（宋代）

四山飒沓江水流，两岸西风芦荻秋。渔歌杳杳隔港浦，烟波冥冥来孤舟。

渔人举网得赤鲤，鱼尾筛筛相顾喜。撑船就岸维树旁，夕阳篷底炊烟起。

白鹭洲边随意浴，孤云岩际无心逐。月明烟岸撇波去，格磔一声山水绿。
拈古十四首
释法薰（宋代）

开田甚难，难中却易。
展手甚易，易中却难。
说难说易，转见颟顸。
自己若无仙骨，谩言九转迁丹。
赞张英玉蝉惊螳螂图
姚勉（宋代）

一螳踉蹲上枯柳，一螳欲上鼓剑走。
惊蝉侧翅着树枝，性命几剑落渠手。
物生远害当知几，不知犹可况已知。
千枝何处无风露，莫曳残声急飞去。
过张鲁公祠
吴世忠（明代）

遗庙荒凉古木稠，孤忠千载思悠悠。
频摧北虏三千士，独障南藩百二州。
落日旌旗迷大泽，屯云剑戟枕长流。
当年玉辇西还日，勋业谁将汗简收。
雪中玩易偶成
家铉翁（宋代）

道如大路人能见，德有輶伦识者稀。
四望皓然都洁净，洁中还要辨精微。
绍兴十年发皇太后册宝八首
佚名（隋代）

声乐备陈，礼容罔武。
相维辟公，虔奉玉册。
皇则受之，慕形于色。
既寿且康，兴天无极。
杂诗绝句十七首
梅尧臣（宋代）

茸茸翦熟丝，雨染燕脂晕。
满树敛黄昏，槿花无此分。
山中
释秘演（宋代）

结茅邻水石，澹寂益闲吟。久雨寒蝉少，空山落叶深。

危楼乘月上，远寺听钟寻。昨得江僧信，期来此息心。
书洛阳名园记后
李格非（宋代）

洛阳处天下之中，挟崤渑之阻，当秦陇之襟喉，而赵魏之走集，盖四方必争之地也。天下当无事则已，有事，则洛阳先受兵。予故尝曰：“洛阳之盛衰，天下治乱之候也。”

方唐贞观、开元之间，公卿贵戚开馆列第于东都者，号千有余邸。及其乱离，继以五季之酷，其池塘竹树，兵车蹂践，废而为丘墟。高亭大榭，烟火焚燎，化而为灰烬，与唐俱灭而共亡，无馀处矣。予故尝曰：“园圃之废兴，洛阳盛衰之候也。”

且天下之治乱，候于洛阳之盛衰而知；洛阳之盛衰，候于园圃之废兴而得。则《名园记》之作，予岂徒然哉？

呜呼！公卿大夫方进于朝，放乎一己之私以自为，而忘天下之治忽，欲退享此乐，得乎？唐之末路是已。(唐之末路是已 一作：矣)
卧龙院
李复（宋代）

杲日珠光照旧都，试从鸡足嗫莲趺。
横身何用论明暗，果是能挥宝剑无。
右司正之家渭川千亩图
元好问（金朝）

官街尘土雾中天，入眼荒寒一洒然。大似终南山下看，北风和雪卷苍烟。
次韵湖阴韦深道五小诗 其五
李之仪（宋代）

新来句法宛如阴，端与衰公伴陆沈。未易偏师壮秦系，刘郎戈甲旧成林。
入秋初种芭蕉
周紫芝（宋代）

着叶芭蕉三四根，怕秋全似可怜人。老来安得无馀事，细听维摩说是身。
咏洞前流水
胡居仁（明代）

洞前流水洞前流，洞里书生静里修。信是本原无一息，莫将道体更他求。

有形可睹无形妙，今日应同昔日游。识得显微元不问，此心此理日相酬。
冬夜戏书
陆游（宋代）

东归剡曲寄彷徉，闲日虽冬亦自长。
梅瘦有情横淡月，云轻无力护清霜。
长鱼通印盐花白，珍鮓披绵麴糁香。
一饱喟然还自悯，强颜垂老食官仓。
喜雨
虞俦（宋代）

雨脚初鸣屋，风头忽转廊。
馀凉生簟枕，好梦到池塘。
黄妳真三窟，青奴得两忘。
功名休恨晚，身世一藤床。
陪颜使君饯宣谕萧常侍
皎然（唐代）

江涛凋瘵后，远使发天都。昏垫宸心及，哀矜诏命敷。

恤民驱急传，访旧枉征舻。外镇藩条最，中朝顾问殊。

文皆正风俗，名共溢寰区。已事方怀阙，归期早戒涂。

繁笳咽水阁，高盖拥云衢。暮色生千嶂，秋声入五湖。

离歌犹宛转，归驭已踟躇。今夕庾公意，西楼月亦孤。
和太傅平章魏公咸淳庚午冬大雪遗安抚潜侍郎
卢钺（宋代）

底用封书祷梵林，瑞霙先腊感由心。
豫知农亩宜禾稼，复喜边储足辇任。
民乐齐宫夸往昔，捷歌周戍属斯今。
燮调妙造推元老，治象阳明无伏阴。
苏堤观木芙蓉因见净慈明上人翌日惠诗酬赠二绝 其一
张镃（宋代）

来访秋花本为诗，酒杯徵逐负幽期。山中句出明书记，还了清邀一段奇。
小圃杂莳药草偶成四律 其一
薛蕙（明代）

昔年汉殿含香客，此日谯城种药翁。已分长休辞宦达，只愁多病迫途穷。

发因青烛仍回绿，眼为黄精一驻红。少缓营魂游岱岳，定攀仙驾访崆峒。
和中丞晏尚书乘舆宿殿致斋日巡仗遇雪
宋庠（宋代）

十里甘泉卤簿新，即时天借雪清尘。
光含九陌疑无暝，花拂千旗旋作春。
夹路綵楼偏著粉，中天峣阙更成银。
绛驺案仗传呼盛，宁似梁王不悦辰。
南乡子 卫弟行之寿
段成己（金朝）

兰玉卫诸郎。我见白眉子最良。说似向人人不会，何妨。静里谁知竹有香。岁月没商量。暗地催人两鬓霜。三万六千须实数，休忙。才是东风
和宋明府村夜原韵
郑应球（清代）

世事浮沈付酒尊，海蟾高挂到衡门。身依竹节常分影，梦绕花衡欲断魂。

灯下书声乾宿蠹，耳中蛩语失悲猿。怜才独有使君在，频檄诗篇过草垣。
平都山二首
李流谦（宋代）

殷勤雪色鹿，报我上空蒙。
老鹤三山客，苍松百岁翁。
洞云浮地出，池水与江通。
仙榼无多酌，逡巡两颊红。
观岳寿寺松因课留题
刘延坚（唐代）

植来高节岁经霜，浓翠穿云出上方。花界静标千树秀，禅心闲对四时凉。

根蟠藓石龙形老，乳滴金沙琥珀香。为爱奇材看在尽，题诗留在远公房。
关试后筵上别同人
杜荀鹤（唐代）

日午离筵到夕阳，明朝秦地与吴乡。

同年多是长安客，不信行人欲断肠。
偶成
晁公溯（宋代）

脸上桃花春自开，眉边柳色日全回。
遥知弄粉妆成晚，应待温郎玉镜台。
杨伯子以其尊人诚斋南海集为赠以诗奉酬
陈傅良（宋代）

辱与门墙最不迟，白头方诵岭南诗。
文从嘉佑今三变，人在庐陵此一时。
细数儒先能几见，独怜岁晚欲何之。
潇湘直下长江去，得望蓬莱却更疑。
客中歌越调
王恭（明代）

遥村灯火绝人行，一曲凄凉对月明。山叶下时孤雁冷，邻鸡啼断百虫鸣。

黄沙碛里霜天梦，白草边头日暮情。欲变商音谁感激，满天凉雨送馀声。
凤台曲
许景樊（明代）

秦女侣萧史，日夕吹参差。崇台骑彩凤，渺渺不可追。

天地以永久，那识人间悲。妾泪不可忍，此生长别离。
登芦峰
朱熹（宋代）

行到芦峰最上头，几回振策又还休。因君好句撩孤兴，却恨云烟未肯收。
过昆阳城
刘弇（宋代）

古聚少，荒蹊多，枯湟十尺馀陂陀。绛霄南来赤龙子，叱吒此地扬天戈。

虎据乃其始，鹊起宁须时。坐令刘宗半天下，寻邑百万徒尔为。

今来玉垒半荆棘，但见苍烟白日嬉樵儿。愁来商歌涉长道，泽国秋兰紫茎老。

九原蓬颗日益多，世事茫茫一飞鸟。
经青山吊李翰林
杜荀鹤（唐代）

何为先生死，先生道日新。
青山明月夜，千古一诗人。
天地空销骨，声名不傍身。
谁移耒阳冢，来此作吟邻？
感旧
陆游（宋代）

尘土暗貂裘，森然白发稠。
年光真衮衮，吾事竟悠悠。
马宿平沙夜，烽传绝塞秋。
故人零落尽，追写只添愁。
朱云
张耒（宋代）

直言请剑斩安昌，勿谓朱游只素狂。
君看汉家文景业，张侯能以一言亡。
寄答蜀方伯朱明虹 其一
游朴（明代）

长记巴东坐啸时，十年名业满疆陲。雪山再重严公节，锦水仍添杜老诗。

是处闾阎还揖让，异时文藻并昭垂。长安无路承西笑，空有三刀入梦思。
过仙洞访石田和尚，出荔枝为供
张煌言（明代）

丹囊朱缬乱垂垂，壁上莲生总不奇；君自瞿昙我自客，相逢疑是岭南时！
酴醾
种放（宋代）

生成从火令，颜色占中央。
绿叶排圜翠，青苞蓄异香。
丛阴周曲幹，纤刺比锋芒。
愚溪在零陵城对岸渡江即至溪甚狭一石涧耳盖众山之水流出湘中
范成大（宋代）

一水弯环罗带阔，千古零陵擅风月。取名如许安得愚，因病成妍却奇绝。

至今镜净不可唾，犹恐先生遗翰墨。泽及溪流不庇身，付与后来商巧拙。

我欲扁舟穷石涧，春涨未生寒濑咽。纷红骇绿四山空，惟有风篁韵骚屑。

清溪东去客西征，钴鉧潭边聊驻节。何时随汝下潇湘，归路三千橹伊轧。
符十五郎求颂
释正觉（宋代）

尘劳排遣廓而明，灵照心空合未萌。
妙尽源穷成本得，从来等佛与众生。
记梦答刘全美
秦观（宋代）

岁逢困敦斗申指，辰次庚辰漏传子。梦出城闉登古原，草木萦天带流水。

千夫荷锸开久殡，前有一人状瑰伟。素冠长跪烝酒殽，云是刘郎字全美。

马鸣车响断还续，人境晦明秋色裹。既寤茫然失所遭，河转星翻汗如洗。

世传梦凶常得吉，神物戏人良有旨。全美声名海县闻，闭久当开乃其理。

娟娟二十四桥月，月下吹箫聊尔耳。洗眼看君先一鸣，九万扶摇从此始。
简转庵
许及之（宋代）

扣门有碍吾何适，排户顿疏君作难。不对桃花倾社酒，谁怜燕作怯春寒。

便过熟食过元巳，尚看酴醾看牡丹。却笑今年诗厄闰，略无好语入毫端。
纪异 其二
冯溥（清代）

贫者束缚去，富室或歌薤。逆旅亲戚绝，惨被蝇蚋嘬。

皇仁真浩荡，发帑赈颓坏。无主敕官瘗，丁宁勤告诫。

小人复贪利，木石十倍卖。至今露处多，入室如畏虿。

席亦不易得，妇子衣裳絓。街头灯火繁，团聚浑结砦。

凄凉逢阴雨，郑图非所画。灾祥昧其原，夫子不语怪。

俗讹鳌极翻，吾将具十犗。
封舒国公·其二
王安石（宋代）

桐乡山远复川长，紫翠连城碧满隍。
今日桐乡谁爱我，当时我自爱桐乡。
游三角寺
胡寅（宋代）

再游三角寺，胜践十人偕。
雨后林峦媚，心同笑语谐。
碧兰初秀畹，红药渐翻阶。
若问经行意，春风写客怀。
一斛珠
欧阳修（宋代）

今朝祖宴。可怜明夜孤灯馆。酒醒明月空床满。翠被重重，不似醒肌暖。

愁肠恰似沈醒篆。千回万转萦还断。梦中若得相寻见。却愿春宵，一夜如年远。
夜坐
文徵明（明代）

凉声传漏点，夜色转楼阴。遥汉三星度，空庭万籁沉。

草辉萤个个，树影月林林。稍觉尘氛远，閒愁不上心。
忆晦叔
白居易（唐代）

游山弄水携诗卷，看月寻花把酒杯。

六事尽思君作伴，几时归到洛阳来。
游蜂叹
林士元（明代）

日出蜂乱飞，花落春初歇。夜来风雨多，枝头子初结。

徘徊青山隅，群芳宁可掇。欲向泥中求，犹恐蒙不洁。

物态无终穷，天道有生灭。功成身乃退，何事中肠热。
和谢希深会圣宫
梅尧臣（宋代）

三后威灵远，层峦栋宇兴。
衣冠汉原庙，歌舞魏西陵。
日月融光汉，山河王气增。
丛楹琢文石，连网络朱绳。
碧瓦寒铺玉，重栏莹镂冰。
粹仪神雾拥，法衮绣龙升。
星斗罗容卫，轩墀侍股肱。
宸踪耀璇牓，瑞羽集觚棱。
閟殿深珠箔，雕垣界绮縢。
笙从缑岭咽，云傍帝乡凝。
龟组恭来诣，貂璫肃奉承。
欲知归厚意，孝德自烝烝。
留别虞丞相二首 其二
王质（宋代）

禹迹茫茫海会同，有谁管领自西东。侧身江汉归无所，开眼乾坤见有公。

隐几三思筹去住，历阶再拜叩穷通。朝家有意寻幽侧，人在风烟惨淡中。
同汤叔度兄弟赋秋声
章甫（宋代）

古木斜阳暮，寒江澹月秋。
萧骚初满耳，蟋蟀最关愁。
茅屋疑鸣雨，云溪想枕流。
几回连别恨，为我过西州。
醉花阴
杨无咎（宋代）

淋漓尽日黄梅雨。断送春光暮。目断向高楼，持酒停歌，无计留春住。

扑人飞絮浑无数。总是添愁绪。回首问春风，争得春愁，也解随春去。
南箕北有斗
阮自华（明代）

客从长安来，良友独无书。
封题数行去，冉冉知何时。
客见故人不，故人宁见思。
客言亦相念，客言亦相思。
贵人多迫剧，庞杂盈公车。
千士一府朝，五日亦来归。
阡陌充九轨，毂击不能驰。
柳蝉不及鸣，槐蚕不及丝。
庭乌不及下，苍蝇不及飞。
见者登龙门，拜者登天衢。
应接不自暇，安知拜者谁。
庭实何煌煌，贽币旅璠玙。
长跽请一盼，仿佛生丰姿。
骏奔铃閤中，佩结堕璜琚。
但言一问君，听者神魂移。
贵人自北斗，君自有南箕。
斗自象斟酌，箕下无糠秕。
乱中窭且贫，音寄空何为。
鲍叔与虞卿，升沉不独俱。
三复因亲言，千秋令人悲。
西湖竹枝歌（九首。一作“小临海曲”）
杨维桢（元代）

劝君莫上南高峰，劝我莫上北高峰。
南高峰云北高雨，云雨相催愁杀侬。
寄题起莘家义轩
朱松（宋代）

贞观盛德后，馀庆未渠央。旧闻闽海家，欲纵燕山芳。

教子嗣先训，开轩翼中堂。地偏市朝远，几净书简香。

先生陈太丘，饭糜百忧忘。弟子俱羯胡，不闻触屏僵。

一变豪侠窟，遂成邹鲁乡。下车里门外，他年看诸郎。

坐上纡素发，诜诜立冠裳。我诗自可弦，请以侑壶觞。
浣溪沙（王晋卿筵上作）
赵令（宋代）

风急花飞昼掩门。一帘残雨滴黄昏。便无离恨也销魂。

翠被任熏终不暖，玉杯慵举几番温。个般情事与谁论。
题守关忠节卷
唐胄（明代）

御史不贵铁为冠，所贵七窍心孔丹。闭关手持三寸铁，誓死不纳披忠肝。

精诚感激动天听，六龙倏忽旋回銮。舍生臣节不足异，回天力大惊天颜。

追思十六年来事，转危原未易为安。几事破犁谁小犊，失身何惜天几翻。

披肝泣血非无士，百川既决难回澜。东都再见申屠蟠，皇朝屹屹居庸关。
和雁来红
薛嵎（宋代）

若将群卉分高下，此种无因到画栏。
寒蝶不知红是叶，飞来犹作野花看。
白头吟
卓文君（两汉）

皑如山上雪，皎若云间月。
闻君有两意，故来相决绝。
今日斗酒有，明旦沟水头。
躞蹀御沟上，沟水东西流。
凄凄复凄凄，嫁娶不须啼。
愿得一心人，白头不相离。
竹竿何袅袅，鱼尾何簁簁！
男儿重意气，何用钱刀为！
梅圣俞挽歌二首 其一
司马光（宋代）

兵形穷胜负，史法贯兴衰。落落虽殊众，恂恂不迕时。

位卑名自重，才大命须奇。世俗那能识，伤嗟止为诗。
偈颂三十八首
释如净（宋代）

铁酸豏，金刚剑，
吞了斩了，以活为验。
作家恁麽共提持，超过佛祖增光焰。
五月八日游北禅师川登塔尽七级仆能三级而已晚过公晦偶作二首 其一
韩驹（宋代）

徐郎胸次已冰清，北寺清游更绝尘。不欲茹荤缘道友，肯来出郭是诗人。

怜君远客情能尔，看我题名墨尚新。谁有好方扶脚力，故乡归去蹋峨岷。
挽林绍伊二首
吴芾（宋代）

三朝褒旧德，一代仰名儒。
晚岁持荷橐，频年剖竹符。
共期调鼎鼐，岂谓老江湖。
身后知无憾，传家有凤雏。
炭山窖子店大风后有回风数月不已
耶律铸（宋代）

西风崛𡸖过柴扉，回裂云衣缠酒旗。懒举扇来时自蔽，祇知尘污庾元规。
题五泄瀑布四首
喻良能（宋代）

瀑雨霏霏湿翠岚，来从天半许谁探。
凌空踏尽崚嶒石，始到峰头第一潭。
酬赠张众甫
戴叔伦（唐代）

野人无本意，散木任天材。分向空山老，何言上苑来。

迢遥千里道，依倚九层台。出处宁知命，轮辕岂自媒。

更惭张处士，相与别蒿莱。
挽汝南袁君 其二
何梦桂（宋代）

黄金不铸百年身，世变相劘白发亲。龙角墓碑生古藓，砥如亭路落缁尘。

明时事业留诸子，前代衣冠见似人。得失鸡虫都莫问，故丘抔土是全真。
清平乐·宫怨
黄升（宋代）

珠帘寂寂。愁背银缸泣。记得少年初选入。三十六宫第一。
当年掌上承恩。而今冷落长门。又是羊车过也，月明花落黄昏。
塞下曲三首
何白（明代）

春草年年怨别离，生还不分及瓜时。
天寒虮虱生金甲，雪里龙蛇落画旗。
挽郭丈彦邹
陈良佑（宋代）

谁起相如疾，空悲武子亡。
平生有高志，属意在诸郎。
梦断驹过隙，风高雁折行。
莫陪千乘送，妙选愧东床。
秋夜同沈省斋玉河看月口占赠之入济 其一
黄廷用（明代）

步月河梁喜及秋，相看月色照东流。无情最是城头月，流水何心管别愁。
千秋岁·为金陵史致道留守寿
辛弃疾（宋代）

塞垣秋草，又报平安好。尊俎上，英雄表。金汤生气象，珠玉霏谭笑。春近也，梅花得似人难老。
莫惜金尊倒。凤诏看看到。留不住，江东小。从容帷幄去，整顿乾坤了。千百岁，从今尽是中书考。
卢龙兵备使者张君总戎刘君郡守彭君司理任君邑宰李君备游孤行城置酒清风台有作 其二
范文程（清代）

孤竹城空隐夕阳，山中笳鼓漫悠扬。穿林闲听松杉韵，隔岭遥悠薇蕨香。

漆水波澜交宛转，滦河岛屿自苍茫。登临宾佐多清兴，长啸高台明月光。
记梦
郑獬（宋代）

赤城老仙翁，面发日月华。
独立石岩下，手把蟠桃花。
授我碧简文，奇篆蟠丹砂。
读之不可晓，翻身凌紫霞。
采芝生诗三首 其一
贝琼（元代）

功名不可恃，利禄恒为愆。举世纷蚁集，伊人倏鸿骞。

十年不出户，上友绮与园。金芝敷九葩，煌煌生石间。

朝阳晞宿露，光辉一何鲜。采之备服食，度世希神仙。

永谢城市人，振衣百尺巅。黄虞怅已远，肆志独超然。
绍兴祀皇地祗十五首
佚名（隋代）

皇矣艺祖，九圃是式。
至哉柔祗，万彙允殖。
保兹嘉邦，介我黍稷。
酌本告虔，作配无极。
言行吟
邵雍（宋代）

能言未是难，行得始为艰。
须是真男子，方能无厚颜。
和酬子瞻内翰赠行长篇
杨杰（宋代）

云涛拥开沧海门，鼓鼙万叠鸣江村。仙翁引我峰顶望，耳目惊骇难穷源。

黄金铸鲸为酒樽，桂浆透彻冰雪盆。吴歌楚舞屏不用，夹道青玉排云根。

经纶事业重家世，昔闻父子今季昆。九丹炼就鼎灶温，刀圭足以齐乾坤。

我行欲别湖山去，为我索笔书长言。照乘不假明月珠，自有光焰生轺轩。
谷正至始得先所寄书及诗不胜喜慰因书数韵奉
欧阳修（宋代）

寒日照深巷，柴门朝尚闭。
有客自江来，尺书千里至。
启书复何云，但言南北异。
南方地常暖，风物称佳丽。
梅蘤入新年，兰皋动芳气。
乐哉登临兴，岂厌江湖滞。
伊予方寂寞，刻苦穷文字。
万国会王州，群英驰◇轨。
方朔常苦饿，子云非官意。
岁暮惨风尘，官闲倦朝市。
出处一云别，所思宁可冀。
春江有归鴈，但使音书继。
颂古二十一首
释鼎需（宋代）

堪笑当年陆大夫，独夸身外更无余，
不因指出花如梦，争得双眸翳尽除。
水调歌头·未信仙都子
刘辰翁（宋代）

未信仙都子，曾识老仙翁。卿卿少年去後，心与道人同。挥麈不须九锡，开阁苦无长物，闲日醉千锺。一笑欠伸起，儿戏大槐中。友彭聃，招园绮，傲乔松。年来多惯世事，莫莫恼司空。等得三朝好老，恰则而今虚左，梅信已先通。富贵正不免，从此学痴聋。
酬常郿县见赠
独孤及（唐代）

爱君修政若修身，鳏寡来归乳雉驯。堂上五弦销暇日，

邑中千室有阳春。谓乘凫舄朝天子，却愧猪肝累主人。

辞后读君怀县作，定知三岁字犹新。
赏西禅牡丹
韩琦（宋代）

几酌西禅对牡丹，秾芳还似北禅看。千球紫绣擎熏炷，万叶红禅砌宝冠。

直把醉容欺玉斝，满将春色上金盘。魏花一本须称后，十朵齐开面曲栏。
明复作文房四物诗因用其韵
郭印（宋代）

琢就阴崖骨，良工用意勤。
沼心初受水，镜面已生云。
自比珪璋质，能成翰墨勋。
千金酬重价，端石世传闻。
独饮
刘叉（唐代）

尽欲调太羹，自古无好手。所以山中人，兀兀但饮酒。
流河即目
祝德麟（清代）

孤舟入流河，难可穷端倪。将南复指北，飘转樯竿旗。

风色忽首复，日光无东西。团团蚁旋磨，历历人扶犁。

布帆一何劳，上落千百回。弯腰众水手，邪许声能齐。

舷欹舵每侧，退懵进亦迷。未觉岸流转，时见行树移。

客子不识路，但恐舟行迟。来船亦如此，彼犹顺水推。
牧童词
张籍（唐代）

远牧牛，绕村四面禾黍稠。
陂中饥乌啄牛背，令我不得戏垄头。
饥陂草多牛散行，白犊时向芦中鸣。
隔堤吹叶应同伴，还鼓长鞭三四声。
牛牛食草莫相触，官家截尔头上角。
文昌帝君阴骘文
佚名（元代）

帝君曰：吾一十七世为士大夫身，未尝虐民酷吏；救人之难，济人之急，悯人之孤，容人之过。广行阴骘，上格苍穹。人能如我（帝）存心，天必赐汝以福。

于是训于人曰：昔于公治狱，大兴驷马之门：窦氏济人，高折五枝之桂。救蚁，中状元之选；埋蛇，享宰相之荣。欲广福田，须凭心地。行时时之方便，作种种之阴功。利物利人，修善修福。正直代天行化，慈祥为国救民。存平等心，扩宽大量。忠主孝亲，敬兄信友。和睦夫妇，教训子孙。毋慢师长，毋侮圣言。或奉真朝斗，或拜佛念经。报答四恩，广行三教。

谈道义而化奸顽，讲经史而晓愚昧。济急如济涸辙之鱼，救危如救密罗之雀。矜孤恤寡，敬老怜贫，举善荐贤，饶人责己。措衣食，周道路之饥寒；施棺椁，免尸骸之暴露。造漏泽之仁园，兴启蒙之义塾。家富，提携亲戚；岁饥，赈济邻朋。

斗秤须要公平，不可轻出重入；奴仆待之宽恕，岂宜备责苛求。印造经文，创修寺院。舍药材以拯疾苦；施茶水以解渴烦；点夜灯以照人行；造河船以济人渡。或买物而放生，或持斋而戒杀。举步常看虫蚁，禁火莫烧山林。

勿登山而网禽鸟，勿临水而毒鱼虾。勿宰耕牛，勿弃字纸。勿谋人之财产；勿妒人之技能；勿淫人之妻女；勿唆人之争讼；勿坏人之名利；勿破人之婚姻。勿因私雠，使人兄弟不和；勿因小利，使人父子不睦。勿倚权势而辱善良，勿恃富豪而欺穷困。

依本分而致谦恭，守规矩而遵法度。谐和宗族，解释冤怨。善人则亲近之，助德行于身心；恶人则远避之，杜灾殃于眉睫。常须隐恶扬善，不可口是心非。恒记有益之语，罔谈非礼之言。剪碍道之荆榛，除当途之瓦石。修数百年崎岖之路，造千万人来往之桥。

垂训以格人非，捐资以成人美。作事须循天理，出言要顺人心。见先哲于羹墙，慎独知于衾影。诸恶莫作，众善奉行。永无恶曜加临，常有吉神拥护。近报则在自己，远报则在儿孙。百福骈臻，千祥云集，岂不从阴骘中得来者哉？
对雪有怀庐山道中
李彭（宋代）

傍窗幽鸟语匆匆，云阵群山雪辊风。信有农谈四邻久，隔篱烟火醉眠中。
暑雨过晚凉蝉声落叶宛有秋意
胡俨（明代）

时雨阴复霁，渐觉暑气消。野色将欲秋，蝉声迥萧条。

白发非故吾，黄叶下今朝。老怀空浩荡，往事若惊飙。
咏雪球花
陈鸿（明代）

盈盈初发几枝寒，映户流苏百结团。
正恐东风先扬尽，不愁迟日易消残。
淡姿向晓迷蝴蝶，艳色争春笑牡丹。
惟有三郎儿戏甚，还疑蹋踘绕丛看。
简李元晖
连文凤（宋代）

移棹方游霅，携琴又到杭。
溪山随影转，日月共贫忙。
何处依刘表，无人识子长。
世情已如此，客路独堪伤。
至湘潭谢鲁玉招饮
胡承诺（清代）

曲岸浮烟翠筱低，园林深树隐黄鹂。楚人门巷潇湘色，远客归来梅雨溪。

入座杯觞愁里尽，泊船灯火望中迷。应知别后思芳杜，青草湖南日影西。
题景焕画应天寺壁天王歌
欧阳炯（唐代）

锦城东北黄金地，故迹何人兴此寺。白眉长老重名公，

曾识会此山处士。寺门左壁图天王，威仪部从来何方。

鬼神怪异满壁走，当檐飒飒生秋光。我闻天王分理四天下，

水晶宫殿琉璃瓦。彩仗时驱狒cf装，金鞭频策骐驎马。

毗沙大像何光辉，手擎巨塔凌云飞。地神对出宝瓶子，

天女倒披金缕衣。唐朝说著名公画，周昉毫端善图写。

张僧繇是有神人，吴道子称无敌者。奇哉妙手传孙公，

能如此地留神踪。斜窥小鬼怒双目，直倚越狼高半胸。

宝冠动总生威容，趋跄左右来倾恭。臂横鹰爪尖纤利，

腰缠虎皮斑剥红。飘飘但恐入云中，步骤还疑归海东。

蟒蛇拖得浑身堕，精魅搦来双眼空。当时此艺实难有，

镇在宝坊称不朽。东边画了空西边，留与后人教敌手。

后人见者皆心惊，尽为名公不敢争。谁知未满三十载，

或有异人来间生。匡山处士名称朴，头骨高奇连五岳。

曾持象简累为官，又有蛇珠常在握。昔年长老遇奇踪，

今日门师识景公。兴来便请泥高壁，乱抢笔头如疾风。

逡巡队仗何颠逸，散漫奇形皆涌出。交加器械满虚空，

两面或然如斗敌。圣王怒色览东西，剑刃一挥皆整齐。

腕头狮子咬金甲，脚底夜叉击络鞮.马头壮健多筋节，

乌觜弯环如屈铁。遍身蛇虺乱纵横，绕颔髑髅干孑裂。

眉粗眼竖发如锥，怪异令人不可知。科头巨卒欲生鬼，

半面女郎安小儿。况闻此寺初兴置，地脉沈沈当正气。

如何请得二山人，下笔咸成千古事。君不见明皇天宝年，

画龙致雨非偶然。包含万象藏心里，变现百般生眼前。

后来画品列名贤，唯此二人堪比肩。人间是物皆求得，

此样欲于何处传。尝忧壁底生云雾，揭起寺门天上去。
秋夜偕诸子饮罗伯常镜园
陈善赓（明代）

名园幽僻足芳丛，白社开尊此夕同。琥珀光摇寒炬色，芙蓉香夕菊花风。

谈深茗碗双星下，人坐冰壶一镜中。夜气渐深霜渐落，林间纤月隐朦胧。
清平县
李因培（清代）

山县孤城破，流官守御迟。天风摇断角，客路入征鼙。

小丑三年在，殷忧万里知。侧闻明圣诏，罪不到边夷。
玉镜台
杨维桢（元代）

郎赠玉镜台，妾挂菱花盘。
安得咸阳镜，照郎心肺肝？
常光明瘉李彦政既盲之目因缀一绝于中丞赵公序末
曹伯启（元代）

何处浮云翳太清，飞廉驱逐便开明。常君似是回天手，好藉馀光老魏京。
涵虚阁昼
刘敞（宋代）

池水无波清照心，庭柯交让绿成阴。游鱼自与江湖阔，翔鸟不期山谷深。

身外悠悠日复夜，世间扰扰古犹今。寄愁天上从吾乐，高卧聊为招隐吟。
次韵郤子中学句出巡
释德洪（宋代）

安石性夷粹，公今亦重迟。追惟理发处，领略办装时。

高节贯终始，寸田齐坦巇。功名恐未免，才业系安危。
题张雨生模黄小松坡公石铫图 其二
庞鸿文（清代）

肯向卢沟策蹇无，龙潭佳处拟蓬壶。歇心亭上烹茶坐，好写奇峰散绮图。
林塘双头莲 其二
雷孚（宋代）

一干双花一扑红，秾花彫尽两心同。红成珠实心犹苦，疑是英皇怨舞宫。
和道叟韵
吴芾（宋代）

自怜涉世太迂疏，岂料今朝得自如。
老去不知官况好，归来顿自道心舒。
湖山深处非凡景，松竹阴中有旧庐。
静坐忽闻乌鹊喜，开门还得故人书。
修西方十劝 其九
道镜　善导（唐代）

劝君九，念佛真心为上首。临终化佛共来迎，七宝莲华随愿诱。
缘识
宋太宗（宋代）

报应从教见祖宗，先持清静后论功。
红莲花出青泥里，方信仙凡道本同。
苍梧十景次汪宪副韵 其六 北城新井
张吉（明代）

盗泉不可饮，井渫敢辞远。一脉许剖分，伐竹躬百本。

刲㓢岂不劳，洁污惧淆混。酌以濯我缨，匪图餴一饭。
海边亭为浩然赋
张斛（金朝）

夙有沧洲趣，云扃梦几回。临深疑地尽，望远觉天开。

月涌冰轮出，涛翻雪阵来。无机同海客，鸥鸟莫相猜。
题神霄宫 其一
蔡京（唐代）

下马神霄第一回，晴空宫殿九秋开。月中桂子看时落，云外仙軿特地来。
代书寄应之舅
苏泂（宋代）

故人天一方，鸿雁已南翔。
世乱各生死，年饥无稻粱。
丁宁机上锦，爱惜橐中装。
莫作孤飞想，冥冥忌弋伤。
点绛唇 咏草追和林和靖韵
龚鼎孳（清代）

帘外河桥，绿围裙带无人主。绣鞯行处。踏碎梨花雨。

目送春山，南浦烟光暮。牵春去。柔肠无数。苏小门前路。
添字采桑子·窗前谁种芭蕉树
李清照（宋代）

窗前谁种芭蕉树？阴满中庭；阴满中庭，叶叶心心、舒卷有馀情。
伤心枕上三更雨，点滴霖霪；点滴霖霪，愁损北人、不惯起来听！
挽汤参议三首
刘宰（宋代）

再协三刀梦，终孤五马迎。
行藏一委分，喜愠两忘情。
议幕临边琐，筹帷赖老成。
伤心江汉水，东下送铭旌。
崔先生所守甚高其为人表里澹泊然其文晔如有
李廌（宋代）

别久相思今见君，近诗盈轴语弥新。
雄妍不用近时律，温厚初还上世淳。
少与多仇身踽踽，乐天知命志申申。
才高所寓皆高趣，气古斯能似古人。
句有万锺辞禄意，衣无一点污人尘。
中山可鄙魏公子，谷口全如郑子真，
珍重遗音清庙瑟，萧条寡和郢中春。
谁同杜老知无敌，会有君山谓绝伦。
白首定交虽自愧，夜光投我岂无因。
欲知慰此无聊赖，万斛愁怀为一伸。
次韵孙元京见过言诗
方回（元代）

眼底惊嗟见此流，只嫌接对未云稠。
苏门逸响追长啸，湘浦余情续远游。
新息今须乘果下，襄阳谁漫钓槎头。
吾衰久矣公犹健，好控飞车跨九州。
送余运管入浙
韩淲（宋代）

日边护漕建台深，荣路长才入壮心。正是规恢要多士，须知汲引有知音。

向来除夜尝同赋，此别何时复盍簪。好上鸳行参剑佩，为言风雪老山林。
效尧夫体寄仲兄
吕大临（宋代）

治非知务功何有，见必先几义始精。饭放不应论齿决，水来安可病渠成。

高才况自当名世，大业终期至太平。可惜良时难再得，东山应不负苍生。